उद्योगनगरी एक्सप्रेस दुर्घटनाग्रस्त, 30 से ज्यादा घायल  
लोकमान्य तिलक टर्मिनल से लखनऊ की ओर जा रही उद्योगनगरी एक्सप्रेस सोमवार सुबह विदिशा के पास दुर्घटनाग्रस्त हो गई।
लोकमान्य तिलक टर्मिनल से लखनऊ की ओर जा रही उद्योगनगरी एक्सप्रेस सोमवार सुबह विदिशा के पास दुर्घटनाग्रस्त हो गई। यात्री गाड़ी के कुल पांच डिब्बे पटरी से उतरे है, इस हादसे में 30 से ज्यादा यात्री घायल हो गए।   अब तक प्राप्त जानकारी के अनुसार बीना की ओर जा रही उद्योगनगरी एक्सप्रेस विदिशा से लगभग 15 किलोमीटर दूर सुमेर व सोंराई के बीच दुर्घटनाग्रस्त हो गई। विदिशा जिलाधिकारी सीबी सिंह ने बताया है कि कुल पांच डिब्बे पटरी से उतरे हैं, जिसमें से दो डिब्बे क्षतिग्रस्त हो गए हैं।   आधिकारिक जानकारी के मुताबिक दो आरक्षित डिब्बे एस एक व एस दो खाई में एक-दूसरे के ऊपर गिर गए। वहीं विकलांग डिब्बा, सामान्य डिब्बा व आरक्षित डिब्बा एस तीन लटके हुए हैं। इनमें से यात्रियों को निकाला जा रहा है। अब तक 30 से ज्यादा घायलों को उपचार के लिए जिला चिकित्सालय भेजा गया है।  हादसे की जानकारी मिलने पर विदिशा जिलाधिकारी सिंह सहित अन्य वरिष्ठ अधिकारी मौके पर पहुंच गए और राहत व बचाव कार्य शुरू कर दिया गया। इस हादसे की वजह से मुम्बई-दिल्ली मार्ग पर आवागमन पूरी तरह अवरुद्ध हो गया है। वहीं दूसरे ट्रैक पर आवागमन जारी है। खबरों के मुताबिक इस हादसे की वजह से रेल पटरी पूरी तरह उखड़ गई है। यात्रियों को नजदीकी स्टेशन तक भेजने के लिए बसों का इंतजाम किया गया है।